Фэеплъыр яхъумэ
КъБР-м и Жылагъуэ палатэм щыIэ ЩIалэгъуалэ советым «Вахта памяти-2016» Iуэхум хэту «Фэеплъым и капсулэ» акцэ иджыблагъэ иригъэкIуэкIащ. Абы ипкъ иткIэ, Хэку зауэшхуэм и зэманым нэхъ зэпэщIэтыныгъэ гуащIэ щекIуэкIа щIыпIэхэм ныбжьыщIэхэр щыIащ.
АвтомобилкIэ зекIуэ щыIахэм зэщIагъэхьащ: Къэщкъэтау (Шэрэдж щIыналъэ), Аруан (Аруан щIыналъэ), Малкэ (Дзэлыкъуэ щIыналъэ), ХьэтIохъущокъуей (Бахъсэн щIыналъэ), Курп Ипщэ (Тэрч щIыналъэ) къуажэхэмрэ Налшык, Шэджэм къалэхэмрэ. А щIыпIэхэм щIы IэмыщIэхэр къыщащтэри капсулэм иракIутащ. Мэкъуауэгъуэм и 22-м, Хэку зауэшхуэм щыщIидза махуэм, «Вахта памяти-2016» хэгъуэгу Iуэхум хэту, Терскол щыIэ фэеплъ пхъэбгъум деж, зауэлIхэм къащIэнахэр нэхъапэIуэкIэ къыщагъуэтыжа щIыпIэм, капсулэр щыщIалъхьэнущ.
Щомахуэ Залинэ.
